હિસ્ટ્રી ઓફ કાઠિયાવાડના લેખક કેપ્ટન એચ. ડબલ્યું બેલ અને કાઠિયાવાડ સર્વ સંગ્રહકર્તા વોટસન, બંને જામનગરની સ્થાપના ઈ.સ. ૧૫૪૦માં થયાનું જણાવે છે. જાડેજાનો ઈતિહાસના કર્તા રાજવૈદ્ય જીવરામ કાળીદાસ નગરની સ્થાપના વિ.સંવત ૧૫૯૬ના શ્રાવણ સુદ-૭ના થયાનું જણાવે છે. શ્રી શંભુપ્રસાદ દેસાઈ પણ જામનગરની સ્થાપના વિક્રમ સંવત ૧૫૯૬ (ઈ.સ. ૧૫૪૦)માં થયાનું જણાવે છે. ભૂટાન્ત નામના ચારણી ભાષાના ગ્રંથમાં નગરની સ્થાપના સંવત ૧૫૯૬ના શ્રાવણ સુદ ૭ને બુધવારના થયાનું નોંધવામાં આવે છે. જૈન મુનિ રત્નચંદ્રમણિ રચિત પડધરી પ્રાસાદ બિંબ પ્રવેશાધિકાર સ્તવન નામના કાવ્યમાં નગરની સ્થાપનાની તિથિ સંવત ૧૫૯૬ શ્રાવણ સુદ ૮ને બુધવાર આવે છે તે દિવસે અંગ્રેજી તારીખ ૨૩ જુલાઈ ૧૫૩૯ આવે છે. સ્થાપનાની તિથિ તારીખ સંબંધી વિસ્તૃત નોંધ સ્વ. ડોલરરાય માંકડે તૈયાર કરેલી છે. શ્રી રસીકલાલ પરીખ અને શ્રી હરિપ્રસાદ શાસ્ત્રી જામનગરની સ્થાપના વિ.સ. ૧૫૯૬ (ઈ.સ. ૧૫૪૦)માં થયાનું જણાવે છે.